
Με επιτυχία πραγματοποιήθηκε στο Σπίτι της Κύπρου, την Πέμπτη 25 Σεπτεμβρίου 2014, η ενημερωτική εκδήλωση με θέμα Παιδί και Έφηβος με Διαταραχή Ελλειμματικής Προσοχής-Υπερκινητικότητας (ΔΕΠΥ).

Η εκδήλωση συνδιοργανώθηκε από την Ελληνική Εταιρεία Μελέτης Διαταραχής Ελλειμματικής Προσοχής-Υπερκινητικότητας (ΕΕΜ ΔΕΠΥ) και το Κέντρο Αναπτυξιακής και Συμπεριφορικής Παιδιατρικής της Α’ Παιδιατρικής Κλινικής του Πανεπιστημίου Αθηνών Νοσοκομείο Παίδων «Η Αγία Σοφία», στο πλαίσιο των πολυσχιδών δράσεων της με στόχο: την επιστημονική μελέτη, αξιολόγηση και αντιμετώπιση της ΔΕΠΥ, των επιπλοκών της και των συνδεομένων με αυτή διαταραχών στις ελληνικές τους διαστάσεις, την εκπαίδευση ειδικών επαγγελματιών, την εφαρμογή προγραμμάτων έγκαιρης διάγνωσης και αντιμετώπισης της, την ευαισθητοποίηση της επιστημονικής κοινότητας, του κοινωνικού συνόλου και της πολιτείας και την αναίρεση επιστημονικών και κοινωνικών προκαταλήψεων.
Η Διαταραχή Ελλειμματικής Προσοχής-Υπερκινητικότητας αποτελεί μία από τις συχνότερες (5-10%) νευροαναπτυξιακές διαταραχές της παιδικής ηλικίας και  περιλαμβάνει ένα σύνολο χαρακτηριστικών απροσεξίας, υπερκινητικότητας και παρορμητικότητας τα οποία είναι ανάρμοστα για το αναπτυξιακό στάδιο του παιδιού και δυσλειτουργικά στη σχολική και οικογενειακή ζωή. Η ΔΕΠΥ σχετίζεται με λειτουργικές και δομικές διαφοροποιήσεις στον εγκέφαλο, ενώ διάφοροι παράγοντες κινδύνου παίζουν ρόλο στην εμφάνισή της. Συνδέεται ακόμα με σχολική και επαγγελματική αποτυχία, δυσκολίες με την οικογένεια και τους φίλους, συναισθηματικά προβλήματα και χαμηλή αυτοεκτίμηση. Η έγκαιρη αναγνώριση και αντιμετώπιση της είναι απαραίτητη για την πρόληψη των μακροχρόνιων επιδράσεων στην καθημερινή λειτουργικότητα και προσαρμογή των πασχόντων ατόμων στο σχολικό, οικογενειακό, επαγγελματικό και κοινωνικό περιβάλλον.
Τους διοργανωτές και το πολυάριθμο ακροατήριο καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Στην εκδήλωση συμμετείχαν με παρουσιάσεις τους: η Επίκουρη Καθηγήτρια Αναπτυξιακής Παιδιατρικής Ιατρικής Σχολής Πανεπιστημίου Αθηνών και υπεύθυνη Κέντρου Αναπτυξιακής και Συμπεριφορικής Παιδιατρικής Α’ Παιδιατρικής Κλινικής Πανεπιστημίου Αθηνών, κ. Νένη  Περβανίδου, η οποία μίλησε με θέμα: «Τι είναι η ΔΕΠΥ; Βιολογικοί και περιβαλλοντικοί παράγοντες κινδύνου», η Παιδοψυχίατρος, Επιμελήτρια Α΄ Παιδιατρικής Κλινικής Πανεπιστημίου Αθηνών και Πρόεδρος ΕΕΜ ΔΕΠΥ κ. Τερψιχόρη Κόρπα, με θέμα: «Πρακτικές αντιμετώπισης της ΔΕΠΥ στην προσχολική και  πρώτη σχολική ηλικία» και ο Ψυχολόγος, Υπεύθυνος Νευροψυχολογικού Εργαστηρίου Νευροχειρουργικής Κλινικής Πανεπιστημίου Αθηνών του Νοσοκομείου «Ευαγγελισμός» δρ Ευθύμιος Αγγελάκης,  με θέμα: «Υποστήριξη του εφήβου με ΔΕΠΥ».

